涪州荔子園行和友人韻
作者：程公許
朝代：宋

paragraphs: 愁雲暖日愁無邊，荔枝園下客艤船。
嗚呼宴安毒於鴆，燎原戒之爝火燃。
楊家妖女去復入，開元天寶治亂如手翻覆間。
綠雲一縷天上去，食自不旨寢不安。
長生昵語月皎皎，沉香醉夢春酣酣。
羯鼓數聲花破萼，霓裳一曲天開顔。
薰風殿開苦嫌熱，驪山聯轡來遊盤。
汗綃紅透心渴煩，荔枝不來慘不懽。
飛塵一騎關山曉，奔騰那知血濺道。
一朝羽檄漁陽來，决策西狩殊匆草。
百年宗社棄若遺，何計奈渠春風貌。
雨鐸琅璫驚昨夢，雲棧崎嶇回馬首。
凄凉故驛疾揚鞭，歲月轉眼弩落弦。
張后李父自一時，西內荒階滿苔錢。
金鑑難忘曲江相，浯頌長憐聱叟元。
涪陵荔枝不須辨故物，紫金鱸骨何幸還陵園。